# Breguet 14

### Wikipedia

Breguet 14 oli ensimmäisen maailmansodan aikainen, ranskalainen, kaksipaikkainen, kaksitasoinen ja metallirakenteinen yksimoottorikone kangasverhouksella. Konetta valmistettiin hyvin suuri määrä ja tuotanto jatkui useita vuosia sodan jälkeen. Kone oli ensimmäisiä massatuotantotyyppejä, jonka runko oli metallirakenteinen, jolloin koneesta saatiin puurakenteista kevyempi. Tämän takia kone oli nopea ja ketterä kokoonsa nähden ja siten monia aikansa muita hävittäjiä parempi. Koneen sanottiin olevan myös hyvin kestävä, tehokas ja helppo käsitellä.

Koneen suunnittelija oli Louis Breguet, joka lensi ensimmäistä prototyyppiä Breguet AV sen ensilennollaan 21. marraskuuta 1916. Loppuvuonna 1916 Ranskan armeijan ilmailuteknillinen osasto (Section Technique de l'Aéronautique - S.T.Aé) määritteli vaatimukset neljälle uudelle lentokonetyypille. Breguet esitti konettaan kahteen eri tyyppiin, tiedustelu- ja pommikonetyypille. Helmikuussa 1917 Breguet 14 valittiin molempiin tyyppeihin, ja 150 tiedustelu- että 100 pommituskonetta tilattiin, tyypeiltään 14A.2 ja 14B.2. 14A.2 oli varustettu kameralla, joissakin oli radio, kun taas B.2:n alasiipi oli varustettu Michelinin rakentamilla pommitelineillä.

Muita variantteja rakennettiin useita kappaleita, kuten 14B.1 (lyhyen kantaman yksipaikkainen pommikone), 14GR.2 (pitkän kantaman tiedustelukone), 14H (kellukekone), 14S (ambulanssikone) ja 14E.2 (koulukone). Myöhempien versioiden 14bis A2 ja 14bis B2 siivet olivat modifioitu paremmaksi. Breguet 16 oli tästä edelleen kehitetty suurempisiipinen kone. Breguet 14:a perustuvaa Breguet 17:a, kaksipaikkaista hävittäjää, rakennettiin muutamia kappaleita. Erikoisversiota 14TOE (Théatres des Operations Extérieures) tehtiin joitakin kappaleita.

Ranskan lisäksi konetyyppi oli myös käytössä Belgian armeijalla (40 kpl), US Air Service:llä (yli 600 kpl). Noin puolet näistä oli varustettu Fiat A-12-moottoreilla, koska alkuperäisestä Renault 12F-moottorista oli puute. Konetta käytettiin myös Brasiliassa (30), Espanjassa, Japanissa, Kiinassa (70), Kreikassa, Marokossa, Siamissa, Suomessa (30), Syyriassa, Tanskassa, Tšekkoslovakiassa (10) ja Uruguayssa (9). Noin 5.500 Breguet 14-konetta oli rakennettu ensimmäisen maailmansodan loppuun mennessä.

Sodan jälkeen valmistettiin myös siviiliversioita: 14T.2 Salonissa oli modifioitu runko, jossa pystyttiin kuljettamaan kaksi matkustajaa. Tämän tyypin parannettua versiota 14Tbis valmistettiin sekä pyörä- että kellukeversiona. T14bis:in pohjalta rakennettiin myös parannettu ambulanssikone, ja yli sata postikonetta Lignes Aeriennes Latécoère-lentoyhtiölle (myöh. CGEA), joka käytti niitä mm. Saharan lennoillaan.

Tuotannon loppuessa 1928 kaikkiaan 7.800 (joidenkin lähteiden mukaan jopa 8.370) eri Breguet 14-lentokoneen versiota oli rakennettu.

## [muokkaa] Tekniikkaa

Suluissa olevat suomalaisista lähteistä

- Kärkiväli: 14,36 m
- Pituus: 8,87 (9,00) m
- Korkeus: 3,30 m
- Siipipinta-ala: 47,50 m²
- Tyhjäpaino: 1.010 kg
- Lentopaino: 1.536 (1.540) kg
- Moottori: yksi 300 hv:n Renault 12F (tai Fiat A-12)

## [muokkaa] Suorituskyky

- Huippunopeus: 175 km/h
- Lakikorkeus: 6.000 m
- Toimintamatka: 900 km
- Toiminta-aika: 6 h

## [muokkaa] Aseistus

- Yksi kiinteä .303 (7,7 mm) Vickers-konekivääri
- Tähystäjällä kaksi .303 (7,7 mm) Lewis-konekivääriä (suomalaissa koneissa kaksi saksalaista L.M.G.-konekivääriä)
- Pommeja 300 kg:n asti (suomalaisissa koneissa kumpaankin siipeen voitiin kiinnittää 8 kpl 12,5 kg:n pommia)

## [muokkaa] Käyttö Suomessa

Suomen ilmavoimille ostettiin vuonna 1919-1922 ns. Ilmavoimien ranskalaisen kauden aikana Ranskasta kaikkiaan 30 Breguet 14A.2-tyypin eli Brequet XIV A-2-tyypin konetta joidenkin tahojen vastustuksesta huolimatta. Koneiden tunnukset olivat aluksi 2C460 - 471, 476, 477, 481 - 485 ja 2A491, 492 ja 495. Myöhemmissä rekistereissä koneet olivat tunnuksiltaan 3A 1-9 ja 3C 21-30 ja nykyään käytössä olevassa rekisterissä (vuonna 1927 vielä käytössä olleet koneet) välillä BR-2 - BR-30. Suomalaissa koneissa oli moottorina Fiat A-12.

Kesällä 1919 liitettiin Suomen lentojoukkoihin ranskalainen komennuskunta, päällikkönä majuri Raoul Etienne. Kaksikymmentä Breguet 14A.2-konetta hankittiin tähän komennuskuntaan, samoin kaksitoista Georges Levy -lentovenettä. Nämä 20 konetta saapuivat pääosin kesän ja syksyn 1919 aikana. Vuonna 1921 ostettiin vielä kymmenen konetta. Kaikkiaan 38 konetta oli Lento-osasto 1:n maatiedustelulaivueen (Utissa) ja Lento-osasto 2:n pommituslaivueen (Viipurissa) käytössä.

Breguet 14A.2 osallistui ensimmäiseen Ilmavoimien esikunnan järjestämään Suomen ympärilentokilpailuun, joka järjestettiin 15. - 16. huhtikuuta 1922.

Tyyppi oli Suomessa käytössä vuosina 1919-1927.

## [muokkaa] Lähteet

- Kalevi Keskinen, Kyösti Partonen, Kari Stenman, Suomen Ilmavoimat I 1918-27, 2005. ISBN 952-99432-2-9.
- Kalevi Keskinen, Kari Stenman, Klaus Niska, Suomen ilmavoimien lentokoneet 1918-1939, Tietoteos, 1976.

Haettu osoitteesta http://fi.wikipedia.org../../../b/r/e/Breguet_14.html

Luokat: Tiedustelukoneet | Suomen ilmavoimien kalusto

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Français
- Polski
- Português
- Српски / Srpski